უნივერსიტეტის ღონისძიებების პორტალი

რატი ამაღლობელის „სიტყვის სახელოსნო“: პოეზია და ანგელოსების სამყარო
2016-07-20 19:00 (Asia/Dubai)
20 ივლისს, ოთხშაბათს, 19:00 საათზე, ილიას სახელმწიფო უნივერსიტეტის E207 აუდიტორიაში, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: „პოეზია და ანგელოსების სამყარო“.
მომხსენებელი განიხილავს შემდეგ თემებს: ძველი ბერძენი მუზები; პოეტური ინსპირაციების მოზაიკა; ინსპირაცია და შინაგანი სმენა; ანგელოსები და მათი იერარქიები დიონისე არეოპეგელის მიხედვით; ანგელოსებრივი და პოეტური; ანგელოსები რუსთაველთან, გალაკტიონთან, რილკესთან, პუშკინთან, ბლეიკთან.
დრო: 20 ივლისი, 19:00 საათი
ადგილმდებარეობა: E207 აუდიტორია (ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

პროფესორ ჯორჯ ჯეფერსონის საჯარო ლექცია განათლების თემაზე
2016-07-26 11:00
26 ივლისს, 11:00 საათზე, ილიას სახელმწიფო უნივერსიტეტის G106 აუდიტორიაში ჩრდილოეთ ტეხასის უნივერსიტეტის (აშშ) პროფესორი და მწვრთნელი განათლების მიმართულებით, ჯორჯ ჯეფერსონი, წაიკითხავს საჯარო ლექციას განათლების თემაზე, კერძოდ, ლექცია შეეხება ისეთ აქტუალურ საკითხებს, როგორებიცაა: სწავლების ფილოსოფია, ეფექტური პრეზენტაცია, სტუდენტების შეფასება და აკადემიური პერსონალის თვითშეფასება, შედეგზე ორიენტირებული სწავლება, სკოლების ეფექტიანობის შეფასება და სხვ. საჯარო ლექცია ჩატარდება მასტერკლასების სერიის ფარგლებში, რომელსაც პროფესორი ჯორჯ ჯეფერსონი მართავს საქართველოს სხვადასხვა უნივერსიტეტში და რომელიც მიზნად ისახავს განათლების მიმართულების პროფესორების, სამაგისტრო და სადოქტორო საფეხურის სტუდენტების პროფესიულ განვითარებას.
პროფესორი ჯორჯ ჯეფერსონის შესახებ დეტალურად იხილეთ თანდართულ ფაილში.
დრო: 26 ივლისი, 11:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

ილიაუნის სახვითი და გამოყენებითი ხელოვნების მიმართულების კურსდამთავრებულთა სადიპლომო პროექტების გამოფენა
2016-07-27 14:00
27 ივლისს, 14:00 საათზე, ილიას სახელმწიფო უნივერსიტეტის E 207 აუდიტორიაში იხსნება ამავე უნივერსიტეტის სახვითი და გამოყენებითი ხელოვნების მიმართულების საბაკალავრო პროგრამის პირველ კურსდამთავრებულთა სადიპლომო პროექტების გამოფენა.
2016 წლის კურსდამთავრებულებმა შეასრულეს სადიპლომო პროექტები „დრო“ და „მითოსი“. თითოეულ პროექტში სხვადასხვა მოდულის კურსდამთავრებულებია გაერთიანებული. შედეგად მივიღეთ სხვადასხვა მასალითა და ტექნიკით შესრულებული მრავალდარგობრივი ნამუშევრები, რომელთაც ერთიანი კონცეფცია აერთიანებს.
ილიას სახელმწიფო უნივერსიტეტის სახვითი და გამოყენებითი ხელოვნების პროგრამის სადიპლომო პროექტების დაცვის კონცეფცია უპრეცედენტოა ევროპულ და პოსტსაბჭოთა საგანმანათლებლო სივრცეში. სახელდობრ, სხვადასხვა დარგობრივი მოდულის წარმომადგენლები ერთიანდებიან ჯგუფებად, ირჩევენ პროექტის თემას, მუშაობენ კონცეფციაზე და დიპლომის ხელმძღვანელების ზედამხედველობით ქმნიან ამ კონცეფციის შესაბამის ერთობლივ პროექტს. ასეთი გაერთიანება ხელს უწყობს სხვადასხვა სახელოვნებო დარგის წარმომადგენელთა ურთიერთთანამშრომლობას, ავითარებს გუნდური მუშაობის, სხვათა იდეების გაზიარების, კრიტიკისა და თვითკრიტიკის უნარებს. ამასთან ერთობლივ პროექტზე მუშაობა უკეთ წარმოაჩენს თითოეული დიპლომანტის ინდივიდუალურ დარგობრივ და კრეატიულ უნარებს.
დრო: 27 ივლისი, 14:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5) ილიას სახელმწიფო უნივერსიტეტი
დასწრება თავისუფალია.

ეკონომიკისა და ბიზნესის ინსტიტუტის კვლევის შედეგების პრეზენტაცია
2016-07-28 16:00
28 ივლისს, 16:00 საათზე, ილიას სახელმწიფო უნივერსიტეტის E207 აუდიტორიაში, გაიმართება ილიას სახელმწიფო უნივერსიტეტის ეკონომიკისა და ბიზნესის ინსტიტუტის კვლევის შედეგების პრეზენტაცია. კვლევა, სახელწოდებით „მომავლის სოფელი – კონკურენტუნარიანობის ამაღლება ტურიზმისა და მცირე ბიზნესის ხელშეწყობით (სოფელი საწირე, საქართველო)“ – წარმოადგენს მცდელობას, თანამედროვე თეორიული ხედვები შეჯერებული იქნეს ქართული სოფლის განვითარების სტრატეგიასთან კონკრეტული ქართული სოფლის მაგალითზე. კვლევა ფოკუსირებულია სოფლის განვითარების პროცესში ისეთი უნივერსალური მიდგომების გამოყენებაზე, როგორებიცაა ტურიზმისა და მცირე ბიზნესის გააქტიურება ადგილობრივ ეკონომიკაში. კვლევის პროცესში განსაკუთრებული ყურადღება დაეთმო სოციალური კაპიტალის როლსა და მნიშვნელობას.
გარდა თეორიული ნაწილისა, კვლევისას მნიშვნელოვანი ადგილი დაეთმო პროექტის პრაქტიკული განზომილების – საინვესტიციო მოდელის შემუშავებასაც, კერძოდ, თავისუფალი უნივერსიტეტის ბიზნესის სკოლის სტუდენტებმა შეისწავლეს საწირეს (ტყიბულის მუნიციპლიტეტი, იმერეთის რეგიონი) ბიზნესპოტენციალი და მოამზადეს 24 ბიზნესგეგმა ტურიზმის, სოფლის მეურნეობის პირველადი და გადამამუშავებელი საქმიანობის, წარმოების, მომსახურებისა და ვაჭრობის სფეროებში.
პრეზენტაციის დღის წესრიგი და კვლევის შესახებ ვრცლად იხილეთ თანდართულ ფაილებში.
დრო: 28 ივლისი, 16:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

ჩეხეთის რესპუბლიკის წარმომადგენელთა ვიზიტი ილიაუნის ჟესტური ენის ლაბორატორიაში
2016-09-08 12:00
8 სექტემბერს, 12:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის ჟესტური ენის ლაბორატორიას ეწვევა ჩეხეთის ყრუთა კავშირის თავმჯდომარე, რომან ლუპომენსკი, და ჩეხეთის საელჩოს წარმომადგენლები საქართველოში. შეხვედრის მიზანია საგანმანათლებლო და კვლევითი გამოცდილების გაზიარება, ორმხრივი თანამშრომლობის გაღრმავება და ერთობლივი პროექტების განხორციელება. შეხვედრაში მონაწილეობას მიიღებენ საქართველოს განათლებისა და მეცნიერების სამინისტროს ინკლუზიური განათლების დეპარტამენტისა და საქართველოს ყრუთა კავშირის წარმომადგენლები.
დრო: 8 სექტემბერი, 12:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
დასწრება თავისუფალია.

კოპერნიკის სამეცნიერო ცენტრის შოუ - ილიაუნის სამეცნიერო პიკნიკზე
2016-09-09 17:30
24 სექტემბერს, ვაკის პარკში, ილიაუნის სამეცნიერო პიკნიკზე კოპერნიკის სამეცნიერო ცენტრი წარმოგიდგენთ შთამბეჭდავ შოუს – საზღვაო ისტორიას ბალანსის შესახებ.​
დაუვიწყარი სამეცნიერო ხრიკებისა და დაბალანსებული კონსტრუქციების წყალობით, ვიზიტორები შეძლებენ გამოიკვლიონ ბალანსის საიდუმლოება – შეამოწმონ, გრავიტაცია ერთადერთი ძალაა თუ არა ბალანსის შენარჩუნებისათვის; შეძლებენ დაადგინონ ბალტიის ზღვის გრავიტაციის ცენტრი; გაიგონ, რა იწვევს ზღვის დაავადებებს და რა შეიძლება იყოს გემების ჩაძირვის მიზეზი.
ილიაუნის სამეცნიერო პიკნიკი საქართველოში ერთადერთი ღონისძიებაა, რომელიც ღია ცის ქვეშ მეცნიერების პოპულარიზაციის მიზნით ყოველწლიურად იმართება. ღონისძიება უპირველესად განკუთვნილია სკოლის ასაკის მოზარდებისთვის, თუმცა საინტერესოა ნებისმიერი ასაკის ადამიანებისთვისაც. პიკნიკის მთავარი ამოცანაა სახალისო ფორმით წარმოაჩინოს თანამედროვე მეცნიერების მიღწევები, განსაკუთრებით – საბუნებისმეტყველო დისციპლინებში.
დრო: 24 სექტემბერი
ადგილმდებარეობა: ვაკის პარკი, თბილისი
დასწრება თავისუფალია.
დამატებითი ინფორმაციისთვის
➳ www.sciencepicnic.ge

2016 წლის საუკეთესო ახალგაზრდა მეცნიერად ილიაუნის ასოცირებული პროფესორი, ივანე აბიათარი დასახელდა
2016-09-17 10:30
17 სექტემბერს, 10:30 საათზე, „ექსპო-ჯორჯიას“ საგამოფენო ცენტრის მე-5 პავილიონში გაიმართება რუსთაველის ეროვნული სამეცნიერო ფონდის მიერ გამოცხადებული კონკურსის – 2016 წლის საუკეთესო მეცნიერი და მეცნიერთა ჯგუფი – გამარჯვებულთა დაჯილდოების ცერემონიალი. რუსთაველის სამეცნიერო ფონდმა გამარჯვებულები 6 სექტემბერს გამოავლინა და ნომინაციაში „2016 წლის საუკეთესო ახალგაზრდა მეცნიერი“ გამარჯვებულად გამოაცხადა ილიას სახელმწიფო უნივერსიტეტის ასოცირებული პროფესორი, მედიცინის სამეცნიერო-კვლევითი ინსტიტუტის თანამშრომელი და მოლეკულური და ტრანსლაციური მედიცინის ცენტრის ხელმძღვანელი, ივანე აბიათარი. ილიაუნის ასოცირებული პროფესორის, ივანე აბიათარის, ძირითად კვლევითი ინტერესის სფეროს წარმოადგენს ონკოლოგია; მას მნიშვნელოვანი სამეცნიერო მიღწევები აქვს კიბოს ნერვული გზით გავრცელების ფენომენის შესწავლაში.
დრო: 17 სექტემბერი, 10:30 საათი
ადგილმდებარეობა: „ექსპო-ჯორჯიას“ საგამოფენო ცენტრის მე-5 პავილიონი (ა. წერეთლის გამზ. #118)

ვორკშოპი: სამეცნიერო საქმიანობის გაუმჯობესება ელექტრონული რესურსების გამოყენებით - Mendeley
2016-09-20 14:00
20 სექტემბერს, 14:00 საათზე, ილიას სახელმწიფო უნივერსიტეტის E307 აუდიტორიაში, ილიაუნის ბიბლიოთეკა, მსოფლიოში აღიარებულ საგამომცემლო კომპანია „ელსევიერთან“ (Elsevier) თანამშრომლობით, თბილისის მეცნიერებისა და ინოვაციების ფესტივალის ფარგლებში, გიწვევთ ვორკშოპზე: სამეცნიერო საქმიანობის გაუმჯობესება ელექტრონული რესურსების გამოყენებით – Mendeley.
Mendeley არის პროგრამა, რომელიც გამოიყენება სამეცნიერო ნაშრომების ორგანიზებისა და გაზიარებისთვის; მისი ონლაინ ვერსია კი წარმოადგენს აკადემიურ სოციალურ ქსელს, რომელსაც მსოფლიოს მასშტაბით ოთხ მილიონზე მეტი მკვლევარი იყენებს.
ვორკშოპი განკუთვნილია უნივერსიტეტის აკადემიური პერსონალისათვის/მკვლევრებისთვის; დოქტორანტებისა და მაგისტრანტებისთვის; ბიბლიოთეკის თანამშრომლებისა და ნებისმიერი დაინტერესებული პირისათვის.
ვორკშოპზე დასწრების მსურველებმა, გთხოვთ, შეავსოთ მარტივი სარეგისტრაციო ფორმა, რომელიც მოცემულია ბმულზე.
საკონტაქტო ინფორმაცია
ელფოსტა: library@iliauni.edu.ge; giga.khositashvili.2@iliauni.edu.ge
დრო: 20 სექტემბერი, 14:00 საათი
ადგილმდებარეობა: E 307 აუდიტორია (ქაქუცა ჩოლოყაშვილის 3/5), ილიას სახელმწიფო უნივერსიტეტი

საერთაშორისო კონფერენცია - „ადამიანური რესურსების სტრატეგიული მართვა: გამოცდილება და ტენდენციები“
2016-09-21 09:30
21 სექტემბერს, 09:30 საათზე, ილიას სახელმწიფო უნივერსიტეტის G106 აუდიტორიაში გაიმართება მეორე საერთაშორისო კონფერენცია: „ადამიანური რესურსების სტრატეგიული მართვა: გამოცდილება და ტენდენციები“. კონფერენცია,რომელიც ორგანიზებულია ილიას სახელმწიფო უნივერსიტეტის მიერ ყველა პარტნიორის მხარდაჭერით, გაიმართება ტემპუსის პროექტის – „Promoting Educational Organizations Through People“ – ფარგლებში.
დრო: 21 სექტემბერი, 09:30 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
კონფერენციის სრული პროგრამა ინგლისურსა და ქართულ ენებზე იხილეთ თანდართულ დოკუმენტებში.

IV საერთაშორისო კონფერენცია „ტაო-კლარჯეთი“
2016-09-21 11:30
21-23 სექტემბერს, ილიას სახელმწიფო უნივერსიტეტის ბოტანიკის ინსტიტუტში გაიმართება IV საერთაშორისო კონფერენცია „ტაო-კლარჯეთი“. კონფერენციის მონაწილეები არიან ილიას სახელმწიფო უნივერსიტეტი და ქართველოლოგიური სახლი.
კონფერენცია გაიხსნება 21 სექტემბერს, 10:30 საათზე. მასში მონაწილეობას მიიღებს 72 მეცნიერი შემდეგი ქვეყნებიდან: საქართველო, თურქეთი, ისრაელი, სომხეთი, ჰოლანდია, გერმანია, რუსეთი.
პროგრამის დეტალური პროგრამა იხილეთ თანდართულ დოკუმენტში.
კონფერენციის ისტორია
I საერთაშორისო კონფერენცია „ტაო-კლარჯეთი“ ჩატარდა 2010 წლის 5-8 ოქტომბერს (ორგანიზატორი: ხელნაწერთა ეროვნული ცენტრი; კონფერენციაში მონაწილეობდა 58 მეცნიერი შემდეგი ქვეყნებიდან: საქართველო, თურქეთი, ავსტრია, დანია, რუსეთი, ამერიკის შეერთებული შტატები, სომხეთი).
II საერთაშორისო კონფერენცია „ტაო-კლარჯეთი“ ჩატარდა 2012 წლის 5-8 სექტემბერს (ორგანიზატორები: ხელნაწერთა ეროვნული ცენტრი, ბათუმის შოთა რუსთაველის სახელმწიფო უნივერსიტეტი; კონფერენციაში მონაწილეობდა 128 მეცნიერი შემდეგი ქვეყნებიდან: საქართველო, თურქეთი, ავსტრია, იაპონია, გერმანია, საფრანგეთი, სომხეთი, დანია, იტალია).
III საერთაშორისო კონფერენცია „ტაო-კლარჯეთი“ ჩატარდა 2014 წლის 17-21 ოქტომბერს (ორგანიზატორი: ხელნაწერთა ეროვნული ცენტრი; კონფერენციაში მონაწილეობდა 81 მეცნიერი შემდეგი ქვეყნებიდან: საქართველო, თურქეთი, იაპონია, გერმანია, ამერიკის შეერთებული შტატები, ნიდერლანდები, სომხეთი, რუსეთი, ისრაელი).
დრო: 21 სექტემბერი, 11:30 საათი
ადგილმდებარეობა: ილიას სახელმწიფო უნივერსიტეტის ბოტანიკის ინსტიტუტი, ბოტანიკურის ქ. #1

IV საერთაშორისო კონფერენცია „ტაო-კლარჯეთი“
2016-09-21 17:37
2016 წლის 21-24 სექტემბერს, ილიას სახელმწიფო უნივერსიტეტში გაიმართება IV საერთაშორისო კონფერენცია „ტაო-კლარჯეთი“.
ტაო-კლარჯეთი კრებითი სახელია თურქეთის ჩრდილო-აღმოსავლეთით მდებარე ისტორიული პროვინციებისა (ტაო, კლარჯეთი, შავშეთი, კოლა, არტაანი, ჩრდილი და სხვ.). გამორჩეული მდებარეობის მრავალფეროვანი რეგიონი ათასწლეულების განმავლობაში არაერთი სახელმწიფოს, ხალხისა და კულტურის შეხვედრის ადგილი იყო.
ტაო-კლარჯეთი მდიდარია ისტორიულად მნიშვნელოვანი პოლიტიკური, ადმინისტრაციული, საეპისკოპოსო და სამონასტრო ცენტრებით, ეკლესიებით, უძველესი პერიოდისა და შუა საუკუნეების საფორტიფიკაციო ნაგებობებით, მონუმენტური ფერწერითა თუ რელიეფებით, ხელნაწერებითა და ოქრომჭედლობის ნიმუშებით.
დიდი თუ ლოკალური პოლიტიკური, სოციალ-ეკონომიკური, დემოგრაფიული, ეთნოკონფესიური პროცესები საუკუნეების განმავლობაში თავის კვალს ტოვებდა ტაო-კლარჯეთში მცხოვრებთა ყოფა-ცხოვრებაზე, რელიგიაზე, ტოპონიმებზე, ენებსა და დიალექტებზე.
უძველეს ეპოქაში აქ წარმოქმნილმა სახელმწიფოებრივმა გაერთიანებებმა, შუა საუკუნეებში აქ არსებულმა საერო და საეკლესიო ცენტრებმა განსაკუთრებული როლი ითამაშა საქართველოს სახელმწიფოებრიობისა და ქართული კულტურის ისტორიაში.
სამწუხაროდ, საუკუნეებისა და ათწლეულების განმავლობაში ძალზე შეზღუდული იყო რეგიონის დათვალიერებისა და კვლევის შესაძლებლობა. თუმცა, დღეს ტაო-კლარჯეთს ბევრი მკვლევარი სტუმრობს, საგრძნობლადაა გაზრდილი მხარის ტურისტული პოტენციალიც.
ყოველივე ამან ტაო-კლარჯეთის რეგიონის მიმართ გამორჩეული სამეცნიერო და საზოგადოებრივი ყურადღება გამოიწვია. 2010 წელს საფუძველი ჩაეყარა ინტერდისციპლინურ საერთაშორისო კონფერენციასაც, რომელმაც უკვე ტრადიციული სახე მიიღო.

სამუშაო სექციები
ისტორია / არქეოლოგია / წყაროთმცოდნეობა
ხელოვნების ისტორია
ფილოლოგია / ენათმეცნიერება
ეთნოლოგია
რესტავრაცია-კონსერვაცია
ტურიზმი / კულტურული მემკვიდრეობის მენეჯმენტი / გეოგრაფია

სამუშაო ენები

ქართული
ინგლისური
თურქული

თეზისები

წარმოდგენის ბოლო ვადა: 30 მაისი
სიმბოლოთა რაოდენობა: 2.000-4.000
საორგანიზაციო ჯგუფის დასტური მონაწილეობის შესახებ: 30 ივნისამდე

მოხსენება

წარმოდგენის ბოლო ვადა: მონაწილეობის შესახებ დასტურის მიღებიდან 1 თვეში (30 ივლისი)
შრიფტი: Acadnusx, Sylfaen, Times New Roman
სიმბოლოთა მაქსიმალური რაოდენობა: 13.000

შენიშვნები

ნაშრომი არ უნდა იყოს გამოქვეყნებული და არ უნდა იყოს წაკითხული სხვა კონფერენციაზე.
თეზისებში ნათლად უნდა იყოს გამოკვეთილი კვლევის შედეგები

კონფერენციის მსვლელობა
ილიას სახელმწიფო უნივერსიტეტი, 21-24 სექტემბერი, 2016
საკონტაქტო ინფორმაცია
ელფოსტა: taoklarjeti@iliauni.edu.ge
ტელ.: (+995 599) 17 12 26

ავსტრიის რესპუბლიკის სამთავრობო დელეგაციის ვიზიტი ილიაუნიში
2016-09-22 17:30
22 სექტემბერს, ხუთშაბათს, 17:30 საათზე, ილიას სახელმწიფო უნივერსიტეტს ეწვევა ავსტრიის რესპუბლიკის სამთავრობო დელეგაცია ავსტრიის საგარეო საქმეთა სამინისტროს გენერალური მდივნის, მიხაელ ლინჰარტის ხელმძღვანელობით. შეხვედრას დაესწრება ავსტრიის რესპუბლიკის პირველი ელჩი საქართველოში, არად ბენკიო.
ავსტრიის რესპუბლიკის სამთავრობო დელეგაცია თბილისში ოფიციალური ვიზიტით იმყოფება. ვიზიტის მიზანია საქართველოში ავსტრიის რესპუბლიკის საელჩოს გახსნა, რომელიც ასევე 22 სექტემბერს შედგება.
ილიას სახელმწიფო უნივერსიტეტის ხელმძღვანელ პირებთან და პროფესორებთან შეხვედრა გაიმართება ილიაუნის ავსტრიულ ბიბლიოთეკაში.
დრო: 22 სექტემბერი, 17:30 საათი
ადგილმდებარეობა: S 507 აუდიტორია, ავსტრიული ბიბლიოთეკა (გ. წერეთლის ქ. #3), ილიას სახელმწიფო უნივერსიტეტი

პირველკურსელების მიღების ცერემონიალი - Welcome Party 2016
2016-09-24 20:00
პირველკურსელების მიღების ცერემონიალი – Welcome Party 2016 – ვაკის პარკში, 24 სექტემბერს, 20:00 საათზე, ტრადიციულად, ილიაუნის სამეცნიერო პიკნიკზე გაიმართება.
პირველკურსელებს სწავლის დაწყებას მიულოცავენ ილიაუნის რექტორი გიგა ზედანია და ფაკულტეტების დეკანები. წელს ილიას სახელმწიფო უნივერსიტეტში 4000-მდე პირველკურსელმა ჩააბარა. მათგან ერთიან ეროვნულ გამოცდებზე ყველაზე წარმატებულები ღონისძიებაზე დაჯილდოვდებიან. სპეციალურად პირველკურსელებისთვის გაიმართება კონცერტი, რომლის დასრულების შემდეგაც მოეწყობა გრანდიოზული ფოიერვერკი.
ილიას სახელმწიფო უნივერსიტეტი წელს მეხუთედ ატარებს სამეცნიერო პიკნიკს. სპეციალურად გაშლილ კარვებში სამეცნიერო ჯგუფები საინტერესო ექსპერიმენტებსა და ინტერაქციულ გამოფენებს წარმოადგენენ. პიკნიკისმთავარი ამოცანაა, სახალისო ფორმით წარმოაჩინოს თანამედროვე მეცნიერების მიღწევები, განსაკუთრებით – საბუნებისმეტყველო დისციპლინებში. ამდენად, ღონისძიება, უპირველესად, განკუთვნილია სკოლის ასაკისმოზარდებისთვის, თუმცა საინტერესოა ნებისმიერი ასაკის ადამიანისთვის.
სამეცნიერო პიკნიკი 2016 ვაკის პარკში 12:00 საათზე გაიხსნება და მთელი დღით უმასპინძლებს დამთვალიერებლებს, 20:00 საათზე კი მთავარი სცენა პირველკურსელთა მიღების ცერემონიალს დაეთმობა.
გილოცავთ ილიაუნელობას!

შეხვედრა უკრაინელ პოეტთან და მთარგმნელთან, ნატალია ტროჰიმთან
2016-10-03 17:00
3 ოქტომბერს, 17:00 საათზე, ილიას სახელმწიფო უნივერსიტეტის E207 აუდიტორიაში გაიმართება შეხვედრა უკრაინელ პოეტთან და მთარგმნელთან, ნატალია ტროჰიმთან.
ნატალია ტროჰიმი, დიდი ხანია, დაკავშირებულია ქართულ კულტურასთან და პოეზიასთან. წლების განმავლობაში ის უკრაინაში ხელმძღვანელობდა პოეზიის ფესტივალებს, რომლებშიც ქართველი პოეტებიც მონაწილეობდნენ. 2014 წელს ნატალია ტროჰიმი იმყოფებოდა საქართველოში – კერძოდ, ბათუმში, საერთაშორისო მთარგმნელობით მასტერკლასზე, სადაც პოეტებმა პოსტსაბჭოთა ქვეყნებიდან თარგმნეს ერთმანეთის პოეზია; პროექტის ფარგლებში, გამოიცა სამენოვანი კრებული: “ჰორიზონტს იქით”. გასულ წელს ნატალია ტროჰიმმა თარგმნა და უკრაინაში გამოსცა პოეტ პაკო (ამირან) სვიმონიშვილის პოეტური კრებული „ირმის ნახტომი”.
მიმდინარე წლის 22-25 ოქტომბერს, უკრაინაში, ქალაქ ჩერნიგოვში, გაიმართა პოეზიის საერთაშორისო ფესტივალი, რომელშიც ქართველი პოეტებიც მონაწილეობდნენ. სწორედ ამ ჯგუფთან ერთად ჩამოვიდა ნატალია ტროჰიმი საქართველოში და ფესტივალში მონაწილე ავტორების ორენოვანი კრებული – „LYTAVRY“ ჩამოიტანა. კრებულში შესულია ქართველი პოეტების – ნატო ინგოროყვასა და ცირა ბარბაქაძის – ლექსების ნატალია ტროჰიმის მიერ შესრულებული თარგმანები.
შეხვედრის ფარგლებში, ნატალია ტროჰიმი უპასუხებს მკითხველთა შეკითხვებს და წაიკითხავს როგორც თარგმანებს, ასევე საკუთარ ლექსებსაც, რომლებიც თარგმნილია ქართულ ენაზე.
დრო: 3 ოქტომბერი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: შეხვედრა შვედეთის უნივერსიტეტის მკვლევართან, ჯონ მარშალთან
2016-10-03 17:00
3 ოქტომბერს, 17:00 საათზე, ილიას სახელმწიფო უნივერსიტეტის E309 აუდიტორიაში, ილიაუნის სამეცნიერო კაფე გიწვევთ შეხვედრაზე უმეას (შვედეთი) უნივერსიტეტის ტყის ეკოლოგიის და მენეჯმენტის დეპარტამენტის მკვლევართან, ჯონ მარშალთან.
შეხვედრის თემა: ტყის ნახშირბადის ბიუჯეტი – რა ვიცით მის შესახებ
მომხსენებლის შესახებ
ჯონ მარშალმა ბაკალავრისა და მაგისტრის წოდება მიჩიგანის (აშშ) სახელმწიფო უნივერსიტეტში მიიღო, სადოქტორო დისერტაცია კი ორეგონის სახელმწიფო უნივერსიტეტში (Oregon State University – OSU) დაიცვა. მისი კვლევების თემაა ხემცენარეების ფიზიოლოგია, ეკოსისტემური ეკოლოგია და სტაბილური იზოტოპების შეფარდება, კერძოდ: აიდაჰის შტატის ტყეებში წყლის ბალანსი, რომელიც ხის სახეობებზეა დამოკიდებული; წყლის გამოყენების ეფექტურობა აშშ-ის დასავლეთის წიწვოვან ტყეებში, კარბონული იზოტოპების გამოყენება იმისთვის, რათა წლიური რგოლების შესწავლით გამოვლინდეს ხეების რეაქცია ნახშირორჟანგის ემისიაზე.
დრო: 3 ოქტომბერი, 17:00 საათი
ადგილმდებარეობა: E309 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

გერმანელი პროფესორის, ინგო აილკსის, ვიზიტი ილიაუნიში
2016-10-04 17:00
2016 წლის 1-7 ოქტომბერს, ილიას სახელმწიფო უნივერსიტეტის საბუნებისმეტყველო განათლების კვლევით ცენტრს, „SALiS“, ERASMUS+ ის გაცვლითი პროგრამის ფარგლებში, ეწვევა ბრემენის (გერმანია) უნივერსიტეტის პროფესორი, ბუნებისმეტყველებისა და ქიმიის მასწავლებლებისთვის 500-ზე მეტი სამეცნიერო პუბლიკაციისა და მრავალი სახელმძღვანელოს ავტორი, ინგო აილკსი. ის გერმანიის რამდენიმე უნივერსიტეტში მოღვაწეობდა, 2004 წლიდან კი ბრემენის უნივერსიტეტის პროფესორია და ბუნებისმეტყველების დიდაქტიკის ინსტიტუტში ქიმიის მიმართულებას ხელმძღვანელობს. პროფესორი აილკსს რეგულარულად იწვევენ საბუნებისმეტყველო განათლების კონფერენციებზე მოხსენების წასაკითხად. იგი მრავალი სამეცნიერო ჯილდოს ავტორია და აქტიურადაა ჩართული საერთაშორისო პროექტებში. კერძოდ: იყო TEMPUS-ის პროექტ SALiS-ის მონაწილე, რომელიც ილიას სახელმწიფო უნივერსიტეტის კოორდინატორობით განხორციელდა 2010-2012 წლებში, ამჟამად კი ხელმძღვანელობს ERASMUS-ის პროექტ ARTIST-ის კონცორციუმს, რომლის წევრიც ილიას სახელმწიფო უნივერსიტეტია.
პროფესორი აილკსი იმუშავებს ილიაუნის განათლების სკოლის პროფესორებთან, წაიკითხავს საჯარო ლექციას განათლების სპეციალისტებისა და საბუნებისმეტყველო საგნების პედაგოგებისათვის, იმუშავებს უნივერსიტეტის მაგისტრანტებთან და დოქტორანტებთან.
პროფესორ აილკსის ვიზიტის პროგრამა
შეხვედრა განათლების სკოლასთან
შეხვედრის თემა: მასწავლებელთა განათლება გერმანიაში და პრაქტიკული კვლევის დანერგვა
დრო: 3 ოქტომბერი, ორშაბათი, 11.00 საათი
ადგილმდებარეობა: F303 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
საჯარო ლექცია
ლექციის თემა: ბუნებისმეტყველების სწავლება ლანს არმსტრონგიდან დენის როდმანამდე – სწავლების თანამედროვე მიდგომები
დრო: 4 ოქტომბერი, სამშაბათი, 17.00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
ლექციის ენა: ინგლისური (ქართული თარგმანის თანხლებით).

მასწავლებლის საერთაშორისო დღისადმი მიძღვნილი ღონისძიება
2016-10-05 12:00
2016 წლის 5 ოქტომბერს, 12:00 საათზე, ილიას სახელმწიფო უნივერსიტეტის G106 საკონფერენციო დარბაზში Macmillan Education და კომპანია „ინგლისური წიგნი საქართველოში“, ილიას სახელმწიფო უნივერსიტეტთან და საქართველოში ბრიტანეთის საელჩოსთან ერთად, მართავს ღონისძიებას მასწავლებლის საერთაშორისო დღესთან დაკავშირებით.
ღონისძიება მიეძღვნება უილიამ შექსპირის დაბადებიდან 450 წლის იუბილეს და შედგება ორი ნაწილისგან:
1. All the World’s a Stage;
2. Hamlet: the Clown.
ღონისძიებას გაუძღვებიან პროფესორი, ფილოლოგიის დოქტორი ლუკ პროდრომოუ და პროფესორი დევიდ გიბსონი.
აღნიშნულ ღონისძიებაზე მოწვეული არიან საქართველოს განათლებისა და მეცნიერების სამინისტროს, ბრიტანეთისა და ამერიკის საელჩოების, პარტნიორი სკოლებისა და უნივერსიტეტების წარმომადგენლები.
დრო: 5 ოქტომბერი, 12:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი

კლაუდია ბაეზ-კამარგოს საჯარო ლექცია: - „არაფორმალური მმართველობა და კორუფცია: 7 ქვეყნის შედარებითი მიმოხილვა“
2016-10-11 18:30
11 ოქტომბერს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ ბაზელის უნივერსიტეტის მკვლევარი, დოქტორი კლაუდია ბაეზ-კამარგო წაიკითხავს საჯარო ლექციას: „არაფორმალური მმართველობა და კორუფცია: შვიდი შემთხვევის შედარებითი მიმოხილვა“ (“Informal Governance and Corruption: Comparative Insights from Seven Cases”).
ლექცია ჩატარდება ლექციათა ციკლის ფარგლებში, რომელსაც მხარს უჭერს პროგრამა „კავკასიის შვეიცარიული აკადემიური ქსელი“.
მომხსენებლის შესახებ:
კლაუდია ბაეზ-კამარგო ბაზელის უნივერსიტეტის საჯარო მმართველობის ინსტიტუტის წამყვანი მკვლევარია. ის ფლობს პოლიტიკის მეცნიერებებში დოქტორის ხარისხს ნოტრ-დამის უნივერსიტეტიდან (აშშ) და მაგისტრის ხარისხს კემბრიჯის უნივერსიტეტიდან (დიდი ბრიტანეთი). სხვადასხვა დროს კლაუდია ბაეზ-კამარგო გაეროს ეკონომიკურ კომისიასა და მექსიკის სოციალური განვითარების სააგენტოში სიღარიბის აღმოფხვრისკენ მიმართულ კვლევით პროექტებზე მუშაობდა.
ლექციის ენა: ინგლისური
დრო: 11 ოქტომბერი, 18:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ხატია კიკალიშვილის საჯარო ლექცია: "ბუნდესტაგის როლი გერმანიის საგარეო და ევროპის პოლიტიკის განსაზღვრაში“
2016-10-11 19:00
11 ოქტომბერს, 19:00 საათზე, ილიას სახელმწიფო უნივერსიტეტის A101 აუდიტორიაში გაიმართება საჯარო ლექცია თემაზე: “ბუნდესტაგის როლი გერმანიის საგარეო და ევროპის პოლიტიკის განსაზღვრაში“.
ლექციას წაიკითხავს LL.M. სამართლის დოქტორი, ბუნდესტაგის დეპუტატის, დოქტორ ტომას ფაისტის, თანაშემწე საგარეო პოლიტიკის საკითხებში, ხატია კიკალიშვილი.
ლექციაზე წარმოდგენილი იქნება ბუნდესტაგის ე.წ. საპარლამენტო საგარეო ევროპის პოლიტიკის ძირითადი ასპექტები და მისი განხორციელება პრაქტიკაში; განხილული იქნება ბუნდესტაგის ფრაქციების, კომიტეტებისა და სხვადასხვა სამუშაო ჯგუფის როლი ამ პროცესში.
დრო: 11 ოქტომბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

სწავლა შევედეთში: Erasmus+ მობილობები და სხვა შესაძლებლობები
2016-10-12 16:00
12 ოქტომბერს, 16:00 საათზე, ილიას სახელმწიფო უნივერსიტეტის A101 აუდიტორიაში უფსალას უნივერსიტეტის (შვედეთი) წარმომადგენელი, ილიაუნის საგარეო ურთიერთობების სამსახურის თანამშრომლებთან ერთად, გამართავს საინფორმაციო შეხვედრას Erasmus+ გაცვლითი პროგრამის ფარგლებში დაფინანსებული საერთაშორისო მობილობების შესახებ.
შეხვედრაზე ისაუბრებენ როგორც კონკრეტულად უფსალას, ისე სხვა ევროპულ უნივერსიტეტებში მობილობის შესაძლებლობების შესახებ.
ღონისძიებას დაესწრება ლუნდის უნივერსიტეტის (შვედეთი) წარმომადგენელი, რომელიც პრეზენტაციას გააკეთებს ლუნდის უნივერსიტეტში სწავლის შესაძლებლობების (არ მოიცავს მობილობას Erasmus+გაცვლითი პროგრამით) შესახებ.
დრო: 12 ოქტომბერი, 16:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

საკონსულტაციო შეხვედრა სასწავლო-კვლევითი პროექტების გრანტით დაფინანსების 2016 წლის კონკურსში მონაწილეობის მსურველ მაგისტრანტებთან
2016-10-12 17:00
12 ოქტომბერს, 17:00 საათზე, ილიას სახელმწიფო უნივერსიტეტის G106 აუდიტორიაში შოთა რუსთაველის ეროვნული სამეცნიერო ფონდი ჩაატარებს საკონსულტაციო შეხვედრას სასწავლო-კვლევითი პროექტების გრანტით დაფინანსების 2016 წლის კონკურსში მონაწილეობის მსურველ მაგისტრანტებთან. ფონდის თანამშრომლები მაგისტრანტებს გააცნობენ კონკურსის პირობებს და უპასუხებენ მათ შეკითხვებს.
კონკურსის შესახებ დეტალური ინფორმაცია იხილეთ ვებგვერდებზე:

http://rustaveli.org.ge
http://www.rustaveli.org.ge/1345

დრო: 12 ოქტომბერი, 17:00 საათი
ადგილმდებარეობა: G106 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი.

ილიაუნის სამეცნიერო კაფეში: გოდერძი დიდებულიძის საჯარო ლექცია - კლიმატი და კოსმოსი
2016-10-12 18:00
12 ოქტომბერს, ოთხშაბათს, 18:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის ასოცირებულ პროფესორთან, გოდერძი დიდებულიძესთან.
თემა: კლიმატი და კოსმოსი
კლიმატის ცვლილების განვითარება აჩვენებს მის კავშირს კოსმოსურ და ასევე ადამიანურ ფაქტორებთან. ატმოსფერული პარამეტრების გრძელვადიანი ცვლილებები შესაძლებელია კავშირში იყოს მზის აქტივობის ციკლებთან, გალაქტიკური კოსმოსური სხივების ნაკადთან და ადამიანის საქმიანობით გამოწვეულ ატმოსფერულ ცვლილებებთან. ნაჩვენებია, რომ დედამიწის ქვედა ატმოსფეროში მიმდინარე გლობალური დათბობის ტენდენციას თან სდევს გლობალური აცივება ზედა ატმოსფერულ ფენებში. ამ მოვლენების განვითარებას აქვს რეგიონალური თავისებურებებიც, რომელიც კავკასიის რეგიონისთვისაც შეიმჩნევა. დემონსტრირებულ იქნება აბასთუმნის ასტროფიზიკური ობსერვატორიიდან დამზერილი ატმოსფერო-იონოსფერული პარამეტრების გრძელვადიანი ცვლილების ტენდენციები და მისი შესაძლო კავშირი კოსმოსურ და ადამიანურ ფაქტორებთან.
დრო: 12 ოქტომბერი, 18:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

CinéDOC-Tbilisi: ებრაელი რეჟისორის, დანი ვასერმანის, ფილმი - „გჯერათ სიყვარულის?
2016-10-12 18:00
12 ოქტომბერს, 18:00 საათზე, ილიას სახელმწიფო უნივერსიტეტის A101 აუდიტორიაში, CinéDOC-Tbilisi ტურის ფარგლებში, წარმოგიდგენთ ებრაელი რეჟისორის, დანი ვასერმანის, ფილმს: „გჯერათ სიყვარულის?“ („Do you believe in Love ?“).
ფილმის მთავარი პერსონაჟი ქალი, ტოვა, პარალიზებულია და დამოუკიდებლად გადაადგილებას ვერ ახერხებს. თუმცა, თავისი პატარა „წარმატებული ბიზნესით“ შეზღუდული შესაძლებლობების მქონე ადამიანებს მეორე ნახევრის პოვნაში ეხმარება.
ტოვას სიყვარულის არ სჯერა და საქმის მიმართ საკმაოდ ხისტი დამოკიდებულება აქვს. პერსონაჟთა ფიგურალური პორტრეტებით, ემოციურად მდიდარ ფილმში რეჟისორი ამბის თხრობის პარალელურად ტრივიალურ კითხვას სვამს: გჯერათ სიყვარულის?
ხანგრძლივობა: 50’
ქვეყანა: ისრაელი
წელი: 2013
რეჟისორი: დანი ვასერმანი
ენა: ინგლისური, ქართული სუბტიტრებით
დრო: 12 ოქტომბერი, 18:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

უილიამ შექსპირის „რიჩარდ მესამე“ - პრემიერა ილიაუნის თეატრში
2016-10-13 11:56
15 და 16 ოქტომბერს, ილიაუნის თეატრში, ახალ სეზონზე, პირველი პრემიერა გაიმართება. უილიამ შექსპირის ერთ-ერთ ყველაზე ცნობილ პიესაზე – „რიჩარდ მესამე“ – მსახიობმა და რეჟისორმა, კახა შარტავამ, იმუშავა და, სპეციალურად ამ წარმოდგენისათვის, სხვადასხვა თეატრის მსახიობები გააერთიანა. ახალგაზრდა მსახიობები პლასტიკის ენით, უსიტყვოდ ჰყვებიან რიჩარდ გლოსტერის მეფობის სისხლიან ამბავს, რომელიც საუკუნეების შემდეგაც შემზარავია.
რეჟისორის შესახებ:
კახაბერ შარტავა ილიაუნის თეატრში პირველად დგამს სპექტაკლს, თუმცა „რიჩარდ მესამე“ მისი რიგით მეორე სარეჟისორო ნამუშევარია. უილიამ შექსპირის „ზაფხულის ღამის სიზმარი“ მან ქუთაისის ლადო მესხიშვილის სახელობის სახელმწიფო დრამატულ თეატრში დადგა. მას თავად აქვს შესრულებული რიჩარდ მესამის როლი მოძრაობის თეატრის სცენაზე, სადაც ის ხუთი წლის განმავლობაში მუშაობდა. იმავდროულად იყო „ინფო 9“ დილის გადაცემის წამყვანი და მეცხრე არხის დილის გადაცემის რეპორტიორი.
დრო: 15-16 ოქტომბერი, 20:00 საათი
ადგილმდებარეობა: ილიაუნის თეატრი (ჭავჭავაძის გამზ. #32)
ბილეთები გაიყიდება თეატრის სალაროში და ვებგვერდზე: www.biletebi.ge

პროფესორ ნოკოლაი კოვალევის ლექცია/დისკუსია თემაზე: საქართველოს გამოცდილება ნაფიც მსაჯულთა სასამართლოს დაარსებიდან დღემდე
2016-10-13 16:00
13 ოქტომბერს, 16:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის კონსტიტუციური კვლევების ცენტრი, ფონდ „ღია საზოგადოება საქართველოს“ მხარდაჭერით, გიწვევთ ვილფრედ ლორიელს უნივერსიტეტის პროფესორის, ნოკოლაი კოვალევის ლექციაზე/დისკუსიაზე.
ლექცია/დისკუსია გაიმართება პროექტის – „ნაფიცი მსაჯულები საქართველოში – პირველი ნაბიჯები და მიღებული გამოცდილება“ ფარგლებში. პროფესორი კოვალევი, პროექტის ხელმძღვანელთნ და ილიაუნის ასოცირებულ პროფესორთან, გიორგი მელაძესთან, ერთად, იმსჯელებს საქართველოს გამოცდილებაზე ნაფიც მსაჯულთა სასამართლოს დაარსებიდან დღემდე.
ღონისძიებაზე მოწვეულნი არიან ამერიკის საელჩოსა და არასამთავრობო ორგანიზაციების წარმომადგენლები, ჟურნალისტები, სტუდენტები და ლექტორები.
პროექტის შესახებ
პროექტი – „ნაფიცი მსაჯულები საქართველოში. პირველი ნაბიჯები და მიღებული გამოცდილება“ – მიზნად ისახავს ნაფიც მსაჯულთა სასამართლო რეფორმის შესახებ ინფორმაციის გავრცელების მიზნით ლექციების/დისკუსიების გამართვას.
ნაფიც მსაჯულთა ინსტიტუტი საქართველოში 2010 წლიდან მოქმედებს. ამ პერიოდიდან დღემდე სასამართლომ მათი დახმარებით 22 საქმე განიხილა. მათ შორის იყო საზოგადოებისათვის ცნობილი არაერთი გახმაურებული საქმე თუ საჯარო მოხელეების წინააღმდეგ გამართული პროცესები. 2017 წლის იანვრიდან, თბილისისა და ქუთაისის გარდა, ნაფიც მსაჯულთა სასამართლო კიდევ 5 ქალაქში – ბათუმის, რუსთავის, ზუგდიდის, თელავისა და გორის რაიონულ სასამართლოებში ამოქმედდება.
ნაფიც მსაჯულთა სასამართლო საქართველოს კონსტიტუციით გათვალისწინებული ინსტიტუტია, რომელიც ფუნდამენტურად ცვლის საქართველოში აქამდე არსებულ მართლმსაჯულების პრაქტიკას. ამიტომ მნიშვნელოვანია, რომ საზოგადოება და საჯარო ინსტიტუტები თანაბრად იყვნენ ინფორმირებული სისტემის მუშაობის პრინციპებსა და წესებზე.
სამუშაო ენა: ქართული (უცხოელი ლექტორის ლექციის თარგმანს უზრუნველყოფს პროექტის ხელმძღვანელი, გიორგი მელაძე)
დრო: 13 ოქტომბერი, 16:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

დოქტორ ამირ ტარიგფეიმას ვორკშოპი: „როგორ გახადო შენი სტრატაპი წარმატებული“
2016-10-17 11:00
17 ოქტომბერს, 11:00 საათზე, ილიას სახელმწიფო უნივერსიტეტის E 207 აუდიტორიაში, კონკურსის – Eurasia Mobile Challenge – ფარგლებში, დოქტორი ამირ ტარიგფეიმა/ Amir Tarighpeyma (ესპანეთი) ჩაატარებს ვორკშოპს თემაზე: „როგორ გახადო შენი სტრატაპი წარმატებული“. ვორკშოპზე მობილური იდეები განიხილება თითოეულ გუნდთან.
ვორკშოპის თემებია:

ხელსაყრელი მომენტის ამოცნობა, იდეის გენერირება, გუნდის შეკრება;
„ხელმომჭირნე სტარტაპის“ მეთოდოლოგია, MVP-ის განვითარება;
უკუკავშირის გამოყენება, მიმართულების ცვლილება, მარკეტინგული სტრატეგია და ფინანსები;
იდეის შეთავაზების პროცესი, ინვესტორისთვის იდეის მიყიდვა.

Eurasia Mobile Challenge-ის შესახებ
Eurasia Mobile Challenge არის მობილური აპლიკაციების კონკურსი,რომელიც ახალგაზდა თაობას აძლევს უნიკალურ შანსს, გაიუმჯობესოს ახალი ბიზნესის წამოწყების ნიჭი, გამოამჟღავნოს უნიკალური და ინოვაციური აზროვნება,მოიგოს ფულადი ჯილდო 20000 დოლარის ოდენობით და საუკეთესო სტარტაპის ტიტულისთვის ბრძოლა გააგრძელოს ბარსელონაში, 2017 წლის მსოფლიო მობილურ კონგრესზე – Global Mobile Challenge.
კონკურსი Eurasia Mobile Challenge 2016 ღიაა ყველა მსურველისთვის. მონაწილეობის მისაღებად, გთხოვთ, რეგისტრაცია გაიაროთ ბმულზე: Http://www.eurasiamobilechallenge.com/index.php/application/
დრო: 17 ოქტომბერი, 11:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

ბორის აკუნინთან (გრიგოლ ჩხარტიშვილი) შეხვედრის ვიდეოტრანსლაცია
2016-10-18 11:05
18 ოქტომბერს, 19:00 საათზე, ილიას სახელმწიფო უნივერსიტეტში, ქართული წიგნის ეროვნული ცენტრის მოწვევითა და ილიას სახელმწიფო უნივერსიტეტის ორგანიზებით, გაიმართება მწერალ ბორის აკუნინის (გრიგოლ ჩხარტიშვილი) შეხვედრა მკითხველთან.
იხილეთ შეხვედრის პირდაპირი ვიდეოტრანსლაცია.

კომპანია „Turnitin“-ის ევროპის რეგიონის წარმომადგენელთა შეხვედრა ილიაუნის აკადემიურ და ადმინისტრაციულ პერსონალთან
2016-10-18 11:30
2016 წლის 18 ოქტომბერს, 11:30 საათზე, ილიას სახელმწიფო უნივერსიტეტის E 207 აუდიტორიაში კომპანია „Turnitin“-ის ევროპის რეგიონის წარმომადგენლები, კატია ლევჩენკო და გოა ბორეკი, გამართავენ პრეზენტაციას აკადემიურ სივრცეში პროგრამა Turnitin-ის გამოყენების შესაძლებლობების შესახებ. აღნიშნული პრეზენტაცია საინტერესოა საგანმანათლებლო დაწესებულებების როგორც ადმინისტრაციული პერსონალისთვის, ისე პროფესორ-მასწავლებლებისთვის.
Turnitin-ის შესახებ
მსოფლიო ლიდერი კომპანია Turnitin, ტექსტებს შორის მსგავსების გამოვლენითა და ინდივიდუალური უკუკავშირის მიწოდებით, უზრუნველყოფს სტუდენტების შეფასებას და მათი შედეგების გაუმჯობესებას. მსოფლიოს 140 ქვეყანაში მას 26 მილიონზე მეტი სტუდენტი იყენებს.
პროგრამა Turnitin-ის გამოყენება ილიას სახელმწიფო უნივერსიტეტმა 2015 წლის გაზაფხულის სემესტრიდან დაიწყო. ამ ეტაპზე პროგრამა გამოიყენება საბაკალავრო საფეხურის ზოგადი მოდულის ფარგლებში და სამაგისტრო საფეხურზე აკადემიური წერისა და სამაგისტრო ნაშრომების/პროექტების კომპონენტებში.
ამავე დღეს, 12:45 საათზე, ქ-ნი კატია ლევჩენკო და ბ-ნი გოა ბორეკი გამართავენ სამუშაო შეხვედრას ილიას სახელმწიფო უნივერსიტეტის ლექტორებთან და ასისტენტებთან, რომლებიც სტუდენტების ნაშრომების შემოწმებისას იყენებენ პროგრამას Turnitin.
შეხვედრის დღის წესრიგი
11:30-12:30 აკადემიურ სივრცეში პროგრამა Turnitin-ის გამოყენების შესაძლებლობების პრეზენტაცია
12:30-12:45 შესვენება
12:45-13:30 სამუშაო შეხვედრა ლექტორებთან და ასისტენტებთან
დრო: 18 ოქტომბერი, 11:30 საათი
ადგილმდებარეობა: E207 აუდიტორია (ქ. ჩოლოყაშვილის გამზირი 3/5) ილიას სახელმწიფო უნივერსიტეტი
მომხსენებელთა შესახებ დამატებითი ინფორმაცია მოცემულია თანდართულ დოკუმენტში.

„ალდაგის“ დასაქმების ფორუმი ილიაუნის ბიზნესის სკოლაში
2016-10-18 14:00
18 ოქტომბერს, 14:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლის ინიციატივით, სადაზღვევო კომპანია „ალდაგი“ გამართავს დასაქმებასთან დაკავშირებული საინფორმაციო შეხვედრას, რომლის ფარგლებშიც კომპანიის წარმომადგენლები სტუდენტებს გააცნობენ „ალდაგის“ სააგენტო ქსელის მუშაობის პრინციპს, გაუზიარებენ თავიანთ გამოცდილებას და შესთავაზებენ სტუდენტურ ვაკანსიებს. „ალდაგი“ პირველი სადაზღვევო კომპანიაა საქართველოში და გამოირჩევა სტუდენტების დასაქმების მრავალწლიანი გამოცდილებით. კომპანიის წარმომადგენლები წარმოადგენენ ინოვაციურ პლატფორმას – საიტს, რომელიც ქმნის დისტანციურად დასაქმების შესაძლებლობას, მოქნილ სამუშაო გრაფიკს და გარემოს კარიერული განვითარებისთვის.
დრო: 18 ოქტომბერი, 14:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

საჯარო ლექცია თემაზე: ინოვაციური მეწარმეობა
2016-10-18 16:00
18 ოქტომბერს, ილიას სახელმწიფო უნივერსიტეტი უმასპინძლებს საქსიონის უნივერსიტეტის (ნიდერლანდები) წარმომადგენელს, ჟაკ ბაზენს, რომელიც საქსიონის უნივერსიტეტის ბიზნესისა და მეწარმეობის აკადემიის ინტერნაციონალიზაციის კოორდინატორია და კითხულობს ლექციებს მცირე ბიზნესისა და საცალო ვაჭრობის მიმართულებით.
ჟაკ ბაზენი ილიას სახელმწიფო უნივერსიტეტში წაიკითხავს საჯარო ლექციას თემაზე: „ინოვაციური მეწარმეობა“. მასთან ერთად მოხსენებით გამოვლენ საუკეთესო StartUp-იდეისთვის დაჯილდოებული ჰოლანდიელი სტუდენტები, რომლებიც წარმოადგენენ თავიანთ ბიზნესიდეას “Gain4You”.
ენა: ინგლისური
დრო: 18 ოქტომბერი, 16:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
